b'\n_START_ARTICLE_\nAhvenanmaan liikenne\n_START_PARAGRAPH_\nAhvenanmaan liikenteen erityispiirteisiin vaikuttaa maakunnan saaristoisuus. Sen seurauksena lauttaliikenne on maakunnalle t\xc3\xa4rke\xc3\xa4\xc3\xa4 paitsi liikenteen n\xc3\xa4k\xc3\xb6kulmasta mutta my\xc3\xb6s ty\xc3\xb6llist\xc3\xa4j\xc3\xa4n\xc3\xa4 ja turismin n\xc3\xa4k\xc3\xb6kulmasta.\n_START_SECTION_\nTieliikenne\n_START_PARAGRAPH_\nAhvenanmaalla on maakuntahallinnon yll\xc3\xa4pit\xc3\xa4m\xc3\xa4\xc3\xa4 maantieverkostoa n. 640 kilometri\xc3\xa4. Siit\xc3\xa4 noin 577 kilometri\xc3\xa4 on p\xc3\xa4\xc3\xa4llystetty\xc3\xa4. Maakuntahallinnon yll\xc3\xa4pit\xc3\xa4m\xc3\xa4t tiet jaetaan maanteihin (ruots. landsv\xc3\xa4gar) ja seututeihin (ruots. bygdev\xc3\xa4gar). Muut maakunnan tiet ovat kuntien yll\xc3\xa4pit\xc3\xa4mi\xc3\xa4 (ruots. kommunala v\xc3\xa4gar) tai yksityisi\xc3\xa4. Tieverkostosta l\xc3\xb6ytyy kaksi merkitt\xc3\xa4v\xc3\xa4\xc3\xa4 liikennett\xc3\xa4 rajoittavaa osuutta. Ne ovat F\xc3\xa4rjsundin tunneli valtatiell\xc3\xa4 2, jonka l\xc3\xa4pi saavat kulkea korkeintaan 4,20 metri\xc3\xa4 korkeat ajoneuvot, sek\xc3\xa4 Lemstr\xc3\xb6min kanavan ylitt\xc3\xa4v\xc3\xa4 silta valtatiell\xc3\xa4 3, jota avataan kes\xc3\xa4isin. Se aiheuttaa liikenteelle katkoja. N\xc3\xa4iden lis\xc3\xa4ksi maakunnassa on useita painorajoitettuja siltoja._NEWLINE_Ahvenanmaan maakunta on Liikenneviraston j\xc3\xa4lkeen suurin liikennealan toimija Suomessa._NEWLINE_Ahvenanmaan yleisnopeusrajoitus on 70 km/h. Yleinen taajamanopeusrajoitus taas on 30 km/h. P\xc3\xa4\xc3\xa4asiassa Ahvenanmaan nopeusrajoitukset noudattavat Ruotsissa tunnetumpaa k\xc3\xa4yt\xc3\xa4nt\xc3\xb6\xc3\xa4, jossa rajoitusten ensimm\xc3\xa4inen numero on pariton._NEWLINE_Ahvenanmaan tieverkoston tiet ovat p\xc3\xa4\xc3\xa4asiassa punaista kiviainesta.\n_START_SECTION_\nLinja-autoliikenne\n_START_PARAGRAPH_\nAhvenanmaan linja-autoliikenne on j\xc3\xa4rjestetty l\xc3\xa4hes samalla tavalla aina vuodesta 1976 asti. Kaukoliikenteest\xc3\xa4 vastaavat Stadsbussen i Mariehamn, Viking Line Buss ja Williams Buss. Maakunnassa kulkee kahdeksan kaukolinjaa, jotka l\xc3\xa4htev\xc3\xa4t p\xc3\xa4\xc3\xa4asiassa s\xc3\xa4teitt\xc3\xa4in Maarianhaminan linja-autoasemalta. Maarianhaminan paikallisliikenteen kahdesta linjasta vastaa Viking Line Buss._NEWLINE_\xc3\x85landstrafiken vastaa Ahvenanmaan linja-autoliikenteen aikatauluista, bussikorteista ja muista vastaavista toiminnoista.\n_START_SECTION_\nRekisterikilvet\n_START_PARAGRAPH_\nAhvenanmaalaisilla autoilla on omat rekisterikilpens\xc3\xa4. Niiss\xc3\xa4 on valkoisella pohjalla kolme sinist\xc3\xa4 kirjainta ja kolme numeroa. Kaksi ensimm\xc3\xa4ist\xc3\xa4 kirjainta ovat aina \xc3\x85L.\n_START_SECTION_\nLossit\n_START_PARAGRAPH_\nAhvenanmaalla on kuusi maakuntahallinnon operoimaa lossilinjaa. Lis\xc3\xa4ksi on kaksi linjaa, joilla liikenn\xc3\xb6id\xc3\xa4\xc3\xa4n maakunnan omistamalla kalustolla, mutta toimijana on ulkopuolinen yritt\xc3\xa4j\xc3\xa4.\n_START_SECTION_\nRisteilylautta- ja rahtilaivaliikenne\n_START_PARAGRAPH_\nAhvenanmaalle liikenn\xc3\xb6i kolme merkitt\xc3\xa4v\xc3\xa4\xc3\xa4 risteilylauttayhti\xc3\xb6t\xc3\xa4. Viking Line, Ecker\xc3\xb6-konsernin yhti\xc3\xb6t ja Tallink liikenn\xc3\xb6iv\xc3\xa4t maakuntaan manner-Suomesta, Ruotsista ja Virosta p\xc3\xa4ivitt\xc3\xa4in. Yhti\xc3\xb6ist\xc3\xa4 kaksi ensiksi mainittua ovat ahvenanmaalaisia. Maakunnan merkitt\xc3\xa4vin matkustajasatama on Maarianhaminan V\xc3\xa4sterhamn, jonka kautta kulkee vuosittain noin 2,5 miljoonaa ihmist\xc3\xa4. Se on samalla Suomen kolmanneksi vilkkain matkustajasatama Helsingin ja Turun satamien j\xc3\xa4lkeen. Muita kansainv\xc3\xa4lisi\xc3\xa4 matkustajasatamia ovat Ecker\xc3\xb6 ja L\xc3\xa5ngn\xc3\xa4s. Ahvenanmaa ei kuulu Euroopan unionin tulliliittoon. Se mahdollistaa Ahvenanmaan kautta kulkeville laivoille verovapaan myynnin. Sen seurauksena pys\xc3\xa4hdys Ahvenanmaalle on lis\xc3\xa4tty mm. Helsingin ja Tukholman sek\xc3\xa4 Tallinnan ja Tukholman v\xc3\xa4lisille linjoille, joille se ei aiemmin kuulunut. _NEWLINE_Ahvenanmaalle suuntautuu my\xc3\xb6s merkitt\xc3\xa4v\xc3\xa4sti rahtiliikennett\xc3\xa4. Sen t\xc3\xa4rkein satama on Lumparlandin L\xc3\xa5ngn\xc3\xa4s.'